Een vas, twee vlug ná Witbank-sakeroofArgieffoto bloot ter illustrasie. (Foto: Tania Heyns/Maroela Media) ’n 46-jarige man is in hegtenis geneem terwyl sy twee makkers daarin geslaag het om te vlug nadat hulle ’n selfoonwinkel in Klipfontein in Emalahleni (Witbank), Mpumalanga, beroof het. Volgens brig. Selvy Mohlala, polisiewoordvoerder, het die verdagtes Dinsdag omstreeks 14:00 die winkel betree en personeellede met ’n vuurwapen aangehou. Hulle het ’n onbekende bedrag geld en verskeie selfone gebuit. “Tydens die rooftog is die gewapende reaksiespan geaktiveer en ’n skietgeveg tussen die sekerheidswagte en verdagtes het uitgebreek. Die verdagtes het daarin geslaag om te ontsnap. Twee verdagtes, ’n vrou en ’n man, het na die wegkommotor, ’n wit Nissan-bakkie wat naby die winkel geparkeer was, gevlug en só weggekom. Die derde verdagte was egter nie so gelukkig nie en is op pad na die voertuig aangekeer,” sê Mohlala. Die verdagte was in besit van ’n ongelisensieerde vuurwapen met ammunisie, asook die gesteelde selfone en kontant. “Die verdagte sal na verwagting Donderdag in die landdroshof in Emalahleni verskyn op aanklagte van sakeroof en die besit van ’n ongelisensieerde vuurwapen met ammunisie.” Nog aanklagte kan moontlik teen die verdagtes bygevoeg word.